Llíria acull una jornada de presentació del projecte Valencia Biovaloriza
04 de desembre de 2024

L'Oficina de Turisme de Llíria acollirà el pròxim 11 de desembre la presentación del projecte Valencia Biovaloriza, del qual forma part l'Ajuntament de la localitat junt amb la Diputació de València, la Universitat Politècnica de València, la Mancomunitat Interior Tierra del Vino, la Mancomunitat del Camp de Túria i l'Ajuntament de Serra. La jornada començarà a les 9.00 hores.

Esta iniciativa té com a objectiu principal la gestió forestal sostenible i la prevenció d'incendis a través de la valorització i aprofitament dels recursos forestals. Compta amb el suport de la Fundació Biodiversitat del Ministeri per a la Transició Ecològica i el Repte Demogràfic (MITECO) en el marc del Pla de Recuperació, Transformació i Resiliència (PRTR), finançat per la Unió Europea a través dels fons NextGenerationEU.

A Llíria es desenvoluparan diverses actuacions, entre les quals es troben les executades directament pel propi ajuntament, com la instal·lació d'una caldera de biomassa en la piscina coberta, la contractació de personal per a la creació d'una brigada forestal centrada en la prevenció d'incendis i la formació en activitats de conservació i millora de muntanyes a través d'una escola taller. A més, el Consistori edetà participa en altres accions conjuntes amb la resta de les entitats integrades que també beneficien directament a la localitat.

La jornada de presentació del projecte de Tierra del Vino servirà per a donar a conéixer les actuacions que es realitzaran al municipi i els beneficis que aportaran. A més, des de la Universitat Politècnica de València s'explicarà el potencial valor dels recursos forestals i com cuidar-los. Igualment, es compartirà un cas d'èxit d'una de les poblacions que ja està gestionant la seua massa forestal per a aprofitament energètic en biomassa. 

Este fòrum està dirigit a responsables polítics, personal tècnic de medi ambient, associacions, empreses i ciutadania en general interessada en estos temes.

Inscripcions en la jornada: https://biovaloriza.dival.es/